**የሙዚቃ ሚና በቤተ ክርስቲያን ውስጥ**

ሙዚቃ ከእግዚአብሄር የተሰጠን ትልቅ ስጦታ ነው። ማርቲን ሉተር በአንድ ወቅት ’”ከስነ መለኮት ቀጥሎ ትልቁን ክብርና ስፍራ የምስጠው ለሙዚቃ ነው’’ ብሏል ።(ቤይንተን፣ 1951፤346) እንዳለውም በሕይወት እስከነበረበት ጊዜ ድረስ ሙዚቃ በቤተ ክርስቲያን አገልግሎት ውስጥ ያለው ትልቅ ስፍራ እንዲታወቅና እንዲጠበቅ ጥሯል።

ሙዚቃ የሚለው ቃል መዝሙርንና ዜማን አጠቃሎ ይይዛል። በተናጠል ሲብራሩ መዝሙር ማለት ልዩ ልዩ ስልትና ቃና ባለው ድምጽ የሚዜም ግጥም ነው። ወይም መዝሙር በዜማ እቃ የሚቀርብ መንፈሳዊ ማህሌት ነው ።(በእርግጥ የሙዚቃ መሳሪያ የማይጠቀሙ የሀይማኖት ክፍሎች አሉ፣ ለምሳሌ Quakers የሚባሉ)። ሙዚቃ ሲተረጎም ደግሞ ቃና (tune), ዜማ (melody)፣ ምት (rythm) ፣ ቅርጽ (form) ነው። ሙዚቃ ግጥምን ተሽክሞ ወደ ወደ ሰው ጆሮ የሚያደርስ ነው።

ሙዚቃ የተፈጠረው በእግዚአብሄር ነው። ራእ 4፡11፣ ኢዮብ 38፡6። ከእግዚአብሄር ታላላቅ ስራዎች ጋር አብሮ ተገኝቶአል። ለምሳሌ በፍጥረት ጊዜ ነበረ (ኢዮብ 38፡6)፣ ጌታ በተወለደ ጊዜ መላእክት ዘመሩ(ሉቃ 2፡12-13)፣ በዳግም ምጽአት ጊዜ ስለሚኖረው ሙዚቃ ሐዋሪያው ጳውሎስ ጽፏል (1 ቆረ 16፡52፣ 1 ተሰ 4፡15-17)።

ሙዚቃ በብሉይ ኪዳን ትልቅ ስፍራ ነበረው። የእስራኤል ህዝብ ደስታውን ለመግለጽ ሙዚቃን ሲጠቀም ቆይቷል።ለምሳሌ በቤተሰብ ሽኝት ወቅት (ዘፍጥ 31፡27)፣ ጀግኖችን ለማወደስ (መሳ 11፡34 )፣ ነገስታት በሚነግሱበት ጊዜ (1 ነገ 1፡39-40)፣ በቤተመንግስት (2 ሳሙ 19፡35) …።እንደነ ሙሴና ዳዊት የመሳሰሉ የእግዚአብሄር ባሪያዎች እግዚአብሄርን በመዝሙር አመሰገኑ፣ ስለ እግዚአብሄር ታላቅነት በመዝሙር መሰከሩ።( በዘጸ 15፡1-21)።ንጉስ ዳዊት መዝሙርና ሙዚቃ በቤተመቅደስ ውስጥ ራሱን የቻለ አገልግሎት እንዲሆን ቋሚ መዘምራን አቆመ (1 ዜና 9፡33-34) ። እነዚህ መዘምራን ሲያገለግሉ የእግዚአብሄር ክብር ይገለጥ ነበር (2 ዜና 5፡13)።

በአዲስ ኪዳን መዝሙርና ሙዚቃ በብዙ ስፍራ ተገልጿል።ጌታና ደቀመዛሙርቱ ዘመሩ ማቴ 26፡30። ጳውሎስና ሲላስ በወህኒ ዘመሩ (የሐዋ 16፡25) ። አማኞች በመዝሙር፣ በዝማሬና በመንፈሳዊ ቅኔ እርስ በርስ እንዲነጋገሩ ተመከሩ (ኤፌ 5፡19)።

ሙዚቃ በዛሬይቱም ቤተ ክርስቲያን ውስጥ ይሰራል። አንዳንድ ጊዜ ፕሮግራም ለማድመቅ ብቻ፣ ለማማሟቅ ብቻ፣ ሰዓት እስኪደርስ ለመጠበቂ ብቻ እየዋለ ትክክለኛ አገልግሎቱን እንዲያጣ ቢደረግም ቤተ ክርስቲያን ባላት ተልእኮ ውስጥ ትልቅ ሚና ይጫወታል።

1. በአምልኮ (worship) 2 ዜና 29፡25-30
2. በወንጌል ስርጭት (evangelism) ሐዋ 15፡26
3. በማማከር/በማነጽ (counceling) ቆላ 3፡16-17፣1 ቆረ 14፡26
4. ስነ መለኮትን በማስተማር (theological education)
5. በስብከት (preaching ) ዘዳግም 32

የመዝሙር መልእክትና ይዘት ጥራት ወሳኝ ነው። ከእግዚአብሄር ቃልና ከመንፈሱ ጋር ስለመስማማቱና ስለመገናኘቱ ልንጠነቀቅ ይገባል። መዝሙራችን ከቃሉ ጋር የተስማማ ከሆነ ለራሳችን መታነጽ ለብዙዎችም ደህንነትና ፈውስ ይሆናል።ምክንያቱም በማይለወጠው ቃሉ አማካይነት እግዚአብሄር ይሰራልና።መጽሐፍ ቅዱሳዊ ያልሆኑ ግጥምና ቃላት (ለምሳሌ፣ አደላልኝ)

በእግዚአብሄር ቃል ላይ የተመሰረቱ መዝሙሮቹ እግዚአብሄር ራሱን በክርስቶስ ኢየሱስ በኩል ለገለጠበት መገለጥ ምላሽ እንድንሰጥ ያደርጉናል። ስለዚህ መዝሙር ጸሐፊዎችም፣ ዘማሪዎችም፣ አድማጮችም በእግዚአብሄር ቃል እውቀት መሞላት፣ ማደግና መብሰል አለባቸው።